**Білім беру процесіне цифрлық технологияларды енгізу**

Бүгінгі таңда оқытушылар мен нұсқаушылардан оқытудан оқытуға көшуді жеңілдету, сандық ресурстарды, соның ішінде ашық білім беру ресурстарын құру, кәсіби даму үшін сандық технологияларды пайдалану талап етіледі және осы өзгерістерге байланысты олар өздері жаңа рөл ойнайды деп күтілуде[3;7]. Сондықтан да педагогтер қауымы алдында тұрған басты міндет – білім беруде цифрлық технологияларды өз тәжірибесінде тиімді қолдану.

Мектептегі педагогтердің сандық құзіреттіліктерін анықтау үшін «Цифррлық азамат» кәсіби платформасы арқылы ақпараттық, коммуникативтік сауаттылықтарын, цифрлық контентті құру, цифрлық ортада мәселелерді шешу мен цифрлық қауіпсіздік дағдысын меңгеру құзіреттіліктерін анықтадым. Жалпы ұжымның 23% жоғарыда аталған құзіреттер бойынша ілгері деңгейді, ал 73% базалық деңгейді көрсетіп отыр.

Ал цифрлық технологиялар мен ресурстарды қалай қолданып жүргендігін анықтау мақсатында ТРАСК моделі бойынша онлайн сауалнама алып, диагностика жасадым. Алынған деректер бойынша педагогтер педагогикалық білім (РК), пән бойынша педагогикалық білім (РСК), мазмұнды білу(СК) деңгейлері бойынша 70%-дан жоғары көрсеткішті көрсетсе, ал технологияларды білу(ТК), мазмұнды технологиялық жағынан білу(ТСК), технологиялық педагогикалық білім (ТРК) және технологиялық педагогикалық білім мазмұны деңгейлерінен 38% көрсетіп отыр. Яғни, педагогтердің 38% әлі де білім беру үрдісінде цифрлық технологияларды тек білу, түсіну деңгейінде қолданып, ойлау дағдыларының жоғары деңгейінде пайдаланбайтындығын, оқу мақсатына жету үшін мазмұн, әдістер мен технологиялар арасында семантикалық байланыс орната алмайтындығын анықтадым.

Алынған деректерді зерделеу негізінде, келесідей бағыттар бойынша жұмыстар атқарылуы керек деп санаймын. Ең алдымен, педагогтердің цифрлық құзіреттіліктері мен цифрлық технологияларды пайдалану деңгейлерін және білім беру процесі мен басқаруды жақсартуға ықпал ететін Selfie for Teachers өзін-өзі талдау құралын, Microsoft Education Journey білім беруді трансформациялауды бағалау құралын пайдалануды тәжірибеге енгізу керек деп есептеймін. Себебі, осы құралдар арқылы педагогтердің даму аймағын анықтап қана қоймай, мектеп басшысы ретінде мониторинг жасау арқылы, педагогтердің сандық құзіреттілігін олардың қажеттіліктеріне қарай арттыруға болады деп есептеймін.

Сонымен бірге, педагогтерге технологияны білім беру процесіне біріктіруге көмектесетін тұжырымдамалық SAMR моделін, мобильді қосымшалардың мүмкіндіктерін, оқытуды түрлендіруді, мотивацияны, танымдық дағдыларды дамытуды және білім берудің перспективалық мақсаттарын біріктіретін «Падагогикалық дөңгелек» медиатекасын енгізген маңызды деп санаймын. Осы модель мен медиатекаға байланысты мектепте әдістемелік семинар-тренинг ұйымдастырып, педагогтерге өз жұмысында қолдану үшін бағыт-бағдар бердім. Педагогтердің білім беру процесінде цифрлық технологияларды қолдануына ықпал ету мақсатында цифрлық құзіреттіліктері жоғары деңгейдегі әріптестермен біріге отырып, педагогтер үшін жаңа, өткен оқу жылында қолданыс таппаған цифрлық білім беру ресурстары мен платформаларын семинар-тренинг ұйымдастыру арқылы тәжірибе негізінде үйреттік. Семинар-тренинг барысында педагогтер «Formative», «Joyteka», «4exam», «Edpuzzle», «Plickers» білім беру қосымшаларымен, платформалармен, цифрлық технологиялармен танысып қана қоймай, тәжірибе жүзінде тапсырмалар, түрлі интерактивті жаттығулар жасап үйренді. Мұндай семинар-тренингтер мен шебер кластарды тоқсанына бір рет өткізуді, және цифрлық құзіреттілігі жоғары педагогтердің базалық деңгейдегі педагогтерге жаңа цифрлық технологияларды меңгеруіне көмек көрсететін тәлімгерлік қызметін ұйымдастыруды жоспарлап отырмын. Аталған өзгерістер келесідей нәтижелерге қол жеткізуге мүмкіндік береді деп болжамдаймын:

* білім алушылардың білім сапасы өсіп, оқуға деген қызығушылықтары артады;
* мұғалімдердің цифрлық құзіреттіліктері артып, білім беру процесінде пәндік, технологиялық және мазмұндық білімді ұштастыра отырып тиімді технологияларды қолданады;
* оқыту мен тәрбиелеу сапасы жақсарады;
* педагогтерді өзінің кәсіби дамуына рефлексия жасауға ынталандырады;
* тұтастай алғанда мектепті сандық транформациялауға ықпал етеді.

Білім беру процесіне цифрлық технологияларды енгізу бойынша өзгерістер педагогтердің сабақтарына қатысу арқылы, ашық және жабық онлайн сауалнама өткізу арқылы, әрбір пән мұғалімінің жұмысын мониторингілеу арқылы қадағаланады. Ол үшін мектепішілік бақылау жоспарына пән мұғалімдерінің SAMR моделін сабақта пайдаланудың нәтижелілігін қадалағалау мақсатында сабақтарына қатысып, байқау, әңгімелесу, ауызша сұрау және сауалнама әдістері арқылы жұмыстарының нәтижесін зерделеп, сындарлы кері байланыс беріліп, әдістемелік кеңес отырысында қаралу керек. Ал мұғалімдердің цифрлық платфомалар мен ресурстарды, сандық технологияларды пайдалану бойынша жұмыстарының нәтижелілігі, сабақтарын байқау, әңгімелесу, құжаттаманы зерттеу, ауызша сұрау, жедел талдау әдістері арқылы зерделеу негізінде жұмыс жасайтын класс оқушыларына сауалнама (Google формы, Kahoot, Padlet және тб. сервистер арқылы) жүргізіліп, әдістемелік кеңесте сындарлы кері байланыс берілген анықтама арқылы қаралуы тиіс.

Жалпы, білім беру процесіне цифрлық технологияларды енгізу, қазіргі заманғы білім беру ортасын құруға көмектесіп, жаһандану талабына сай цифрлы құзіретті, инновациялық үрдістерге ілесетін, өзгермелі қоғамға бейімделгіш жас ұрпақты тәрбиелеуге мүмкіндік береді.

**Қосымша №1**

**ТРАСК моделі бойынша сауалнама нәтижесі**

|  |  |
| --- | --- |
| **Деңгейдегі бағаланатын сұрақтар саны** | 6 |
| **Респонденттер саны** | 68 |
| **Деңгей үшін төменгі балл** | 6 |
| **Деңгей үшін жоғарғы балл** | 30 |

|  |  |  |  |
| --- | --- | --- | --- |
| **TPACK моделінің деңгейлері** | **Деңгейлер бойынша респонденттер балы** | **Барлық респонденттердің деңгей үшін жоғары балы** | **Жиналған балдың деңгей бойынша жоғары балға пайыздық қатынасы** |
| 1.Технологияларды білу (ТК) | 734 | 2040 | 36,0 |
| 2. Мазмұнды білу (СК) | 1611 | 2040 | 79,0 |
| 3. Педагогикалық білім (РК) | 1927 | 2040 | 94,5 |
| 4. Пән бойынша педагогикалық білім (РСК) | 1819 | 2040 | 89,2 |
| 5. Мазмұнды технологиялық жағынан білу (ТСК) | 785 | 2040 | 38,5 |
| 6.Технологиялық педагогикалық білім (ТРК) | 801 | 2040 | 39,3 |
| 7. Технологиялық педагоикалық білім мазмұны (TPАCK) | 783 | 2040 | 38,4 |
| **Итого** | **8460** | **14280,0** | **59,2** |

**Қосымша №2**

**«Цифрлық азамат» кәсіби платформасы бойынша педагогтерден алынған сауалнама нәтижесі:**

**Қолданылған әдебиеттер:**

1. Гусева Т.Г., Садофьев А.А. Имидж и харизма как важнейшие инструменты лидера//Вестник АГУ/ Cер. «Экономика». Выпуск 4 (250) 2019, 6б.
2. 6 модуль. «Заманауи мектеп басшысының кәсіби мәртебесі және имиджі». Тыңдаушыға арналған нұсқаулық 2023, 55б.
3. 9 модуль. «Білім беру үрдісіндегі цифрландыру». Тыңдаушыға арналған нұсқаулық, 2023, 7б.